title: Регламент за изпълнение (ЕС) № 764/2012 на Комисията от 22 август 2012 година за изменение на представителните цени и размера на допълнителните вносни мита за някои продукти от сектора на захарта, определени с Регламент за изпълнение (ЕС) № 971/2011 за 2011/2012 пазарна година

text:
               23.8.2012

               BG

               Официален вестник на Европейския съюз

               L 227/5

         РЕГЛАМЕНТ ЗА ИЗПЪЛНЕНИЕ (ЕС) № 764/2012 НА КОМИСИЯТА
   от 22 август 2012 година
   за изменение на представителните цени и размера на допълнителните вносни мита за някои продукти от сектора на захарта, определени с Регламент за изпълнение (ЕС) № 971/2011 за 2011/2012 пазарна година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент (ЕО) № 951/2006 на Комисията от 30 юни 2006 г. за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (2), и по-специално член 36, параграф 2, втора алинея, второ изречение от него,
   като има предвид, че:

               (1)

               Размерите на представителните цени и на допълнителните вносни мита, приложими за бяла захар, сурова захар и някои сиропи, за пазарната 2011/2012 година са определени с Регламент за изпълнение (ЕС) № 971/2011 на Комисията (3). Посочените цени и мита са последно изменени с Регламент за изпълнение (ЕС) № 759/2012 на Комисията (4).

               (2)

               Данните, с които Комисията разполага понастоящем, налагат изменение на посочените размери съгласно член 36 от Регламент (ЕО) № 951/2006.

               (3)

               С оглед на необходимостта да се осигури възможно най-бързо прилагане на дадената мярка след предоставянето на актуализираните данни, настоящият регламент следва да влезе в сила в деня на публикуването му,

         ПРИЕ НАСТОЯЩИЯ РЕГЛАМЕНТ:
   Член 1
   Представителните цени и допълнителните вносни мита, приложими за продуктите, посочени в член 36 от Регламент (ЕО) № 951/2006, определени с Регламент за изпълнение (ЕС) № 971/2011 за пазарната 2011/2012 година, се изменят съгласно приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 22 август 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 178, 1.7.2006 г., стр. 24.

      (3)  ОВ L 254, 30.9.2011 г., стр. 12.

      (4)  ОВ L 223, 21.8.2012 г., стр. 53.

      ПРИЛОЖЕНИЕ

         Изменени размери на представителните цени и на допълнителните вносни мита за бяла захар, сурова захар и продукти с код по КН 1702 90 95, приложими от 23 август 2012 година

                  (В евро)

                  Код по КН

                  Размер на представителната цена за 100 kg нето от съответния продукт

                  Размер на допълнителното мито за 100 kg нето от съответния продукт

                  1701 12 10 (1)

                  38,09

                  0,00

                  1701 12 90 (1)

                  38,09

                  3,18

                  1701 13 10 (1)

                  38,09

                  0,00

                  1701 13 90 (1)

                  38,09

                  3,48

                  1701 14 10 (1)

                  38,09

                  0,00

                  1701 14 90 (1)

                  38,09

                  3,48

                  1701 91 00 (2)

                  44,19

                  4,21

                  1701 99 10 (2)

                  44,19

                  1,08

                  1701 99 90 (2)

                  44,19

                  1,08

                  1702 90 95 (3)

                  0,44

                  0,25

         (1)  Определяне на стандартното качество, както е посочено в приложение IV, точка III от Регламент (ЕО) № 1234/2007.

         (2)  Определяне за стандартното качество, както е посочено в приложение IV, точка II от Регламент (ЕО) № 1234/2007.

         (3)  Определяне за 1 % съдържание на захароза.


title: Регламент за изпълнение (ЕС) № 1344/2014 на Комисията от 17 декември 2014 година за добавяне към квотите за риболов през 2014—2015 г. на хамсия в Бискайския залив на удържаните от Франция и Испания количества през риболовния сезон 2013—2014 г. съгласно член 4, параграф 2 от Регламент (ЕО) № 847/96 на Съвета

text:
               18.12.2014

               BG

               Официален вестник на Европейския съюз

               L 363/78

         РЕГЛАМЕНТ ЗА ИЗПЪЛНЕНИЕ (ЕС) № 1344/2014 НА КОМИСИЯТА
   от 17 декември 2014 година
   за добавяне към квотите за риболов през 2014—2015 г. на хамсия в Бискайския залив на удържаните от Франция и Испания количества през риболовния сезон 2013—2014 г. съгласно член 4, параграф 2 от Регламент (ЕО) № 847/96 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (1), и по-специално член 4, параграф 2 от него,
   като има предвид, че:

               (1)

               Съгласно член 4, параграф 2 от Регламент (ЕО) № 847/96 най-късно до 31 октомври на годината на прилагане на отпуснатата им риболовна квота държавите членки могат да поискат от Комисията да удържи и прехвърли за следващата година до 10 % от тази квота. Комисията следва да прибави удържаното количество към съответната квота.

               (2)

               ОДУ и квотите за държавите членки за запаса от хамсия в Бискайския залив (подзона VIII на ICES) понастоящем са определени за годишен сезон на управление от 1 юли до 30 юни на следващата година.

               (3)

               С Регламент (ЕС) № 713/2013 на Съвета (2) се определят квотите за риболов на хамсия в Бискайския залив (подзона VIII от ICES) за периода от 1 юли 2013 г. до 30 юни 2014 г.

               (4)

               С Регламент (ЕС) № 779/2014 на Съвета (3) се определят квотите за риболов на хамсия в Бискайския залив (подзона VIII от ICES) за периода от 1 юли 2014 г. до 30 юни 2015 г.

               (5)

               При все това, като се вземат предвид размените на възможности за риболов в съответствие с член 16, параграф 8 от Регламент (ЕС) № 1380/2013 на Европейския парламент и на Съвета (4) и прехвърлянето на квоти в съответствие с член 4, параграф 2 от Регламент (ЕО) № 847/96, наличните квоти за този запас на Франция и Испания за риболовния сезон 2013—2014 г. възлизат съответно на 3 590,9 тона и 15 226 тона.

               (6)

               В края на този риболовен сезон Франция и Испания докладваха за улов на хамсия в Бискайския залив в общ размер на съответно 3 197,05 тона и 14 468,16 тона.

               (7)

               Съгласно член 4, параграф 2 от Регламент (ЕО) № 847/96 Франция и Испания поискаха част от квотите им за хамсия за риболовния сезон 2013—2014 г. да бъде удържана и прехвърлена за следващия риболовен сезон. В рамките на посочените в споменатия регламент граници удържаните количества следва да бъдат добавени към съответните квоти, определени с Регламент (ЕС) № 779/2014 за риболовния сезон 2014—2015 г.

               (8)

               Мерките, предвидени в настоящия регламент, са в съответствие със становището на Комитета по рибарство и аквакултури,

         ПРИЕ НАСТОЯЩИЯ РЕГЛАМЕНТ:
   Член 1
   Квотата за риболов на хамсия в Бискайския залив, определена за Франция с Регламент (ЕС) № 779/2014, се увеличава с 359,09 тона.
   Член 2
   Квотата за риболов на хамсия в Бискайския залив, определена за Испания с Регламент (ЕС) № 779/2014, се увеличава със 757,84 тона.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 декември 2014 година.

            За Комисията

            Председател

         Jean-Claude JUNCKER

      (1)  ОВ L 115, 9.5.1996 г., стр. 3.

      (2)  Регламент (ЕС) № 713/2013 на Съвета от 23 юли 2013 г. за определяне на възможностите за риболов на хамсия в Бискайския залив за риболовен сезон 2013—2014 г. (ОВ L 201, 26.7.2013 г., стр. 8).

      (3)  Регламент (ЕС) № 779/2014 на Съвета от 23 юли 2014 г. за определяне на възможностите за риболов на хамсия в Бискайския залив за риболовен сезон 2014—2015 г. (ОВ L 212, 18.7.2014 г., стр. 1).

      (4)  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 и Решение 2004/585/ЕО на Съвета (ОВ L 354, 28.12.2013 г., стр. 22).


title: Регламент за изпълнение (ЕС) № 567/2013 на Комисията от 18 юни 2013 година за поправка на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави  текст от значение за ЕИП

text:
               19.6.2013

               BG

               Официален вестник на Европейския съюз

               L 167/30

         РЕГЛАМЕНТ ЗА ИЗПЪЛНЕНИЕ (ЕС) № 567/2013 НА КОМИСИЯТА
   от 18 юни 2013 година
   за поправка на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграфи 2 и 3 и член 38, буква г) от него,
   като има предвид, че:

               (1)

               В приложение III към Регламент (ЕО) № 1235/2008 на Комисията (2) се съдържа списък с третите държави, чиито системи на производство и контролни мерки за биологичното производство на земеделски продукти се признават за равностойни на тези, определени в Регламент (ЕО) № 834/2007. По отношение на някои държави, посочени в същото приложение, изменено с Регламент за изпълнение (ЕС) № 508/2012 на Комисията (3) интернет адресът, посочен за някои контролни органи, не е правилен или вече не отговаря на истината.

               (2)

               В приложение IV към Регламент (ЕО) № 1235/2008 е включен списък на контролните и надзорните органи, които са компетентни да извършват контрол и да издават сертификати в трети държави за целите на равностойността. По отношение на някои контролни или надзорни органи текстът на посоченото приложение, изменено с Регламент за изпълнение (ЕС) № 508/2012 и Регламент за изпълнение (ЕС) № 125/2013 на Комисията (4), съдържа грешки по отношение на категориите продукти, посочени за някои трети държави.

               (3)

               Освен това за един от контролните органи интернет адресът, посочен в приложения III и IV към Регламент (ЕО) № 1235/2008, е неточен.

               (4)

               Следователно приложения III и IV към Регламент (ЕО) № 1235/2008 следва да бъдат съответно поправени.

               (5)

               С оглед на правната сигурност поправените разпоредби, отнасящи се до AGRECO R.F. GÖDERZ GmbH, следва да се прилагат от датата на прилагане на приложение II към Регламент за изпълнение (ЕС) № 508/2012 и поправените разпоредби, свързани с IMO-Control Sertifikasyon Tic. Ltd Ști и Organización Internacional Agropecuaria следва да се прилагат от датата на прилагане на приложение II към Регламент за изпълнение (ЕС) № 125/2013.

               (6)

               Мерките, предвидени в настоящия регламент, са в съответствие със становището на регулаторния Комитет по биологично производство,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1235/2008 се поправя, както следва:

               1)

               Приложение III се поправя в съответствие с приложение I към настоящия регламент.

               2)

               Приложение IV се поправя в съответствие с приложение II към настоящия регламент.

         Член 2
   Настоящият регламент влиза в сила в деня на публикуването му в Официален вестник на Европейския съюз.

   Въпреки това, точка 1) от приложение II се прилага от 1 юли 2012 г., а точки 3) и 4) от приложение II се прилагат от 1 април 2013 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 юни 2013 година.

            За Комисията

            Председател

         José Manuel BARROSO

      (1)  ОВ L 189, 20.7.2007 г., стр. 1.

      (2)  ОВ L 334, 12.12.2008 г., стр. 25.

      (3)  ОВ L 162, 21.6.2012 г., стр. 1.

      (4)  ОВ L 43, 14.2.2013 г., стр. 1.

      ПРИЛОЖЕНИЕ I
      Приложение III към Регламент (ЕО) № 1235/2008 се поправя, както следва:

                  1)

                  В точка 5 от текста, отнасящ се за Канада, текстът относно CA-ORG-002 се заменя със следното:

                              „CA-ORG-002

                              British Columbia Association for Regenerative Agriculture (BCARA)

                              www.certifiedorganic.bc.ca“

                  2)

                  В текста, отнасящ се за Коста Рика, точка 4 се заменя със следното:

                              „4.

                              Компетентен орган: Servicio Fitosanitario del Estado, Ministerio de Agricultura y Ganadería, www.sfe.go.cr“.

                  3)

                  Текстът, отнасящ се до Индия, се поправя, както следва:

                              а)

                              точка 4 се заменя със следното:

                                          „4.

                                          Компетентен орган: Agricultural and Processed Food Export Development Authority APEDA, http://www.apeda.gov.in/apedawebsite/index.asp“.

                              б)

                              в точка 5 вписванията, отнасящи се до IN-ORG-009, IN-ORG-011, IN-ORG-016, IN-ORG-019 и IN-ORG-021, се заменят със следното:

                                          „IN-ORG-009

                                          ISCOP (Indian Society for Certification of Organic products)

                                          www.iscoporganiccertification.org

                                          IN-ORG-011

                                          Natural Organic Certification Agro Pvt. Ltd. (NOCA Pvt. Ltd)

                                          www.nocaagro.com

                                          IN-ORG-016

                                          Rajasthan Organic Certification Agency (ROCA)

                                          www.krishi.rajasthan.gov.in

                                          IN-ORG-019

                                          TUV India Pvt. Ltd

                                          www.tuvindia.co.in

                                          IN-ORG-021

                                          Madhya Pradesh State Organic Certification Agency (MPSOCA)

                                          www.mpkrishi.org“

                  4)

                  В точка 5 от текста, отнасящ се за Япония, вписването относно JP-BIO-005 се заменя със следното:

                              „JP-BIO-005

                              Japan Organic & Natural Foods Association

                              http://jona-japan.org/english/“

                  5)

                  В точка 5 от текста, отнасящ се за Тунис, текстът относно TN-BIO-004 се заменя със следното:

                              „TN-BIO-004

                              Lacon

                              www.lacon-institut.com“

                  6)

                  В точка 5 от текста, отнасящ се за Съединените щати, вписванията, отнасящи се до US-ORG-005, US-ORG-023, US-ORG-028 и US-ORG-055, се заменят със следното:

                              „US-ORG-005

                              BIOAGRIcert

                              http://www.bioagricert.org/english

                              US-ORG-023

                              Maryland Department of Agriculture

                              http://mda.maryland.gov/foodfeedquality/Pages/certified_md_organic_farms.aspx

                              US-ORG-028

                              Montana Department of Agriculture

                              http://agr.mt.gov/agr/Producer/Organic/Info/index.html

                              US-ORG-055

                              Texas Department of Agriculture

                              http://www.texasagriculture.gov/regulatoryprograms/organics.aspx“

      ПРИЛОЖЕНИЕ II
      Приложение IV към Регламент (ЕО) № 1235/2008 се поправя, както следва:

                  1)

                  В точка 3 от текста, отнасящ се за AGRECO R.F. GÖDERZ GmbH, вписването за Гана се заменя със следното:

                              „Гана

                              GH-BIO-151

                              x

                              —

                              —

                              x

                              —

                              —“

                  2)

                  В текста, отнасящ се до BioAgriCert S.r.l., точка 2 се заменя със следното:

                              „2.

                              Интернет адрес: http://www.bioagricert.org/english/“.

                  3)

                  В текста, отнасящ се за IMO-Control Sertifikasyon Tic. Ltd Ști, точка 3 се заменя със следното:

                              „3.

                              Трети държави, кодови номера и съответни продуктови категории:

                                          Трета държава

                                          Кодов номер

                                          Продуктова категория

                                          A

                                          B

                                          C

                                          D

                                          E

                                          F

                                          Турция

                                          TR-BIO-158

                                          x

                                          —

                                          —

                                          x

                                          —

                                          —“

                  4)

                  В точка 3 от текста, отнасящ се за Organización Internacional Agropecuaria, вписването за Аржентина се заменя със следното:

                              „Аржентина

                              AR-BIO-110

                              —

                              —

                              x

                              —

                              —

                              —“


title: Регламент за изпълнение (ЕС) № 731/2013 на Комисията от 29 юли 2013 година за изменение за 197-ми път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда

text:
               30.7.2013

               BG

               Официален вестник на Европейския съюз

               L 203/10

         РЕГЛАМЕНТ ЗА ИЗПЪЛНЕНИЕ (ЕС) № 731/2013 НА КОМИСИЯТА
   от 29 юли 2013 година
   за изменение за 197-ми път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда (1), и по-специално член 7, параграф 1, буква а) и член 7а, параграф 5 от него,
   като има предвид, че:

               (1)

               В приложение I към Регламент (ЕО) № 881/2002 се изброяват лицата, групите и образуванията, спрямо които се прилага замразяването на средства и икономически ресурси по смисъла на посочения регламент.

               (2)

               На 22 юли 2013 г. Комитетът по санкциите към Съвета за сигурност на Организацията на обединените нации (СС на ООН) реши да извади едно физическо лице от списъка на лицата, групите и образуванията, спрямо които следва да се прилага замразяването на средства и икономически ресурси, след като разгледа искане за отписване, внесено от това лице, и подробния доклад на омбудсмана, изготвен съгласно Резолюция 1904(2009) на СС на ООН. Освен това на 19 юли 2013 г. Комитетът по санкциите към Съвета за сигурност на ООН реши да измени едно вписване в списъка.

               (3)

               Приложение I към Регламент (ЕО) № 881/2002 следва да бъде съответно актуализирано,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 881/2002 се изменя в съответствие с приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 юли 2013 година.

            За Комисията,

            от името на председателя,

            началникът на Службата за инструментите на външната политика

      (1)  ОВ L 139, 29.5.2002 г., стр. 9.

      ПРИЛОЖЕНИЕ
      Приложение I към Регламент (ЕО) № 881/2002 се изменя, както следва:

                  (1)

                  В категорията „Физически лица“ се заличава следното вписване:
                  „Muhammad ‘Abdallah Salih Sughayr (известен още като: а) Muhammad’ Abdallah Salih Al- Sughayir, б) Muhammad’ Abdallah Salih Al-Sughaier, в) Muhammad’ Abdallah Salih Al-Sughayer, г) Mohd Al-Saghir, д) Muhammad Al- Sugayer, е) Muhammad ‘Abdallah Salih Al-Sughair, ж) Muhammad ‘Abdallah Salih Al-Sugair, з) Muhammad ‘Abdallah Salih Al-Suqayr, и) Mohammad Abdullah S Ssughayer, й) Abu Bakr, к) Abu Abdullah. Дата на раждане: 20.8.1972 г. Място на раждане: Al-Karawiya, Oneiza, Саудитска Арабия. Паспорт №: E864131 (саудитски, издаден на 30.12.2001 г., изтекъл на 6.11.2006 г.). Гражданство: саудитско. Други сведения: участва във финансирането, снабдяването с оръжия, набирането на хора и оказването на друг вид помощ на групата Abu Sayyaf. Дата на определянето, посочено в член 2a, параграф 4, буква б): 9.10.2007 г.“.

                  (2)

                  Текстът на вписването „Omar Mahmoud Uthman (известен още като: a) Al-Samman Uthman, б) Umar Uthman, в) Omar Mohammed Othman, г) Abu Qatada Al-Filistini, д) Abu Umr Takfiri, е) Abu Omar Abu Umar, ж) Abu Umar Umar, з) Abu Ismail). Дата на раждане: a) 30.12.1960 г., б) 13.12.1960 г. Място на раждане: Витлеем, Западен бряг, Палестински територии. Гражданство: йорданско. Адрес: Обединеното кралство (от 1993 г.). Други сведения: задържан в Обединеното кралство от октомври 2002 г. до март 2005 г. и от август 2005 г. до юни 2008 г. Задържан в Обединеното кралство от декември 2008 г. (към март 2009 г.). Дата на определянето, посочено в член 2a, параграф 4, буква б): 17.10.2001 г.“ в категорията „Физически лица“ се заменя със следното вписване:
                  „Omar Mahmoud Uthman (известен още като: a) Al-Samman Uthman, б) Umar Uthman, в) Omar Mohammed Othman, г) Abu Qatada Al-Filistini, д) Abu Umr Takfiri, е) Abu Omar Abu Umar, ж) Abu Umar Umar, з) Abu Ismail). Дата на раждане: a) 30.12.1960 г., б) 13.12.1960 г. Място на раждане: Витлеем, Западен бряг, Палестински територии. Гражданство: йорданско. Адрес: Йордания (от юли 2013 г.). Дата на определянето, посочено в член 2a, параграф 4, буква б): 17.10.2001 г.“.


title: Регламент за изпълнение (ЕС) № 1076/2013 на Комисията от 31 октомври 2013 година за изменение на Регламент (ЕИО) № 2454/93 за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността по отношение на временния внос, износа и реимпорта на преносими музикални инструменти

text:
               1.11.2013

               BG

               Официален вестник на Европейския съюз

               L 292/1

         РЕГЛАМЕНТ ЗА ИЗПЪЛНЕНИЕ (ЕС) № 1076/2013 НА КОМИСИЯТА
   от 31 октомври 2013 година
   за изменение на Регламент (ЕИО) № 2454/93 за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността по отношение на временния внос, износа и реимпорта на преносими музикални инструменти
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (1), и по-специално член 247 от него,
   като има предвид, че:

               (1)

               В част I, дял VII, глава 3, раздел 2 от Регламент (ЕИО) № 2454/93 на Комисията (2) се определят правилата относно „митническите декларации, извършени с друго действие“. В съответствие с членове 230, 231 и 232 от посочения регламент някои категории стоки се смятат за декларирани за допускане за свободно обращение, за износ или за временен внос с действие, което се смята за митническа декларация във формите, установени в член 233.

               (2)

               Преносимите музикални инструменти обаче, които са внесени от пътници временно с намерение да бъдат използвани като професионално оборудване, трябва да бъдат представени пред митническите органи и да бъдат декларирани изрично по режим временен внос.

               (3)

               Някои неотдавнашни случаи, при които хора на изкуството от музикалния сектор бяха засегнати неблагоприятно от прилагането на митническите правила при вноса, сочат, че е необходимо да се опрости достъпът до митническия режим временен внос, като се предостави възможност въпросните преносими музикални инструменти да бъдат декларирани с друго действие. С цел да се избегнат подобни проблеми във връзка с износа и реимпорта, това опростяване следва да обхваща и преносими музикални инструменти, които са били декларирани за износ или които са били реимпортирани и декларирани за допускане за свободно обращение като върнати стоки от пътници.

               (4)

               Поради това Регламент (ЕИО) № 2454/93 следва да бъде съответно изменен.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕИО) № 2454/93 се изменя, както следва:

               1)

               В член 230 се добавя следната буква д):

                           „д)

                           преносими музикални инструменти, внесени от пътници, с право на облекчение като върнати стоки.“

               2)

               В член 231 се добавя следната буква д):

                           „д)

                           преносими музикални инструменти на пътници.“

               3)

               В член 232, параграф 1 се добавя следната буква г):

                           „г)

                           преносими музикални инструменти, посочени в член 569, параграф1а.“

               4)

               В член 569 се вмъква следният параграф 1а:
               „1а.   Пълно освобождаване от вносни митни сборове се прилага за преносими музикални инструменти, временно внесени от пътник, както е определен в член 236, буква А, с намерение да бъдат използвани като професионално оборудване.“

         Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 31 октомври 2013 година.

            За Комисията

            Председател

         José Manuel BARROSO

      (1)  ОВ L 302, 19.10.1992 г., стр. 1.

      (2)  Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).


title: Регламент за изпълнение (ЕС) 2016/528 на Комисията от 4 април 2016 година за установяване на стандартни стойности при внос с цел определяне на входната цена на някои плодове и зеленчуци

text:
               5.4.2016

               BG

               Официален вестник на Европейския съюз

               L 88/28

         РЕГЛАМЕНТ ЗА ИЗПЪЛНЕНИЕ (ЕС) 2016/528 НА КОМИСИЯТА
   от 4 април 2016 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 април 2016 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  IL

                  268,0

                  MA

                  96,2

                  SN

                  66,9

                  TR

                  106,7

                  ZZ

                  134,5

                  0707 00 05

                  MA

                  83,3

                  TR

                  134,4

                  ZZ

                  108,9

                  0709 93 10

                  EG

                  44,3

                  MA

                  97,9

                  TR

                  149,6

                  ZZ

                  97,3

                  0805 10 20

                  EG

                  48,3

                  IL

                  83,3

                  MA

                  73,5

                  TN

                  71,4

                  TR

                  72,3

                  ZA

                  51,4

                  ZZ

                  66,7

                  0805 50 10

                  MA

                  85,6

                  TR

                  105,4

                  ZZ

                  95,5

                  0808 10 80

                  BR

                  94,4

                  CL

                  113,5

                  CN

                  124,1

                  US

                  151,8

                  ZA

                  71,2

                  ZZ

                  111,0

                  0808 30 90

                  AR

                  108,8

                  CL

                  132,7

                  ZA

                  110,9

                  ZZ

                  117,5

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 754/2013 на Комисията от 5 август 2013 година за изменение за 198-ми път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда

text:
               6.8.2013

               BG

               Официален вестник на Европейския съюз

               L 210/24

         РЕГЛАМЕНТ ЗА ИЗПЪЛНЕНИЕ (ЕС) № 754/2013 НА КОМИСИЯТА
   от 5 август 2013 година
   за изменение за 198-ми път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда (1), и по-специално член 7, параграф 1, буква а), член 7а, параграф 1 и член 7а, параграф 5 от него,
   като има предвид, че:

               (1)

               В приложение I към Регламент (ЕО) № 881/2002 се посочват лицата, групите и образуванията, спрямо които се прилага замразяването на средства и икономически ресурси по смисъла на този регламент.

               (2)

               На 23 юли 2013 г. Комитетът по санкциите към Съвета за сигурност на Организацията на обединените нации (Съвета за сигурност на ООН) реши да добави едно физическо лице към списъка на лицата, групите и образуванията, спрямо които следва да се прилага замразяването на средства и икономически ресурси. Освен това Комитетът по санкциите към Съвета за сигурност на ООН реши да измени четири вписвания в списъка.

               (3)

               Приложение I към Регламент (ЕО) № 881/2002 следва да бъде съответно актуализирано,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 881/2002 се изменя в съответствие с приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 август 2013 година.

            За Комисията, от името на председателя,

            началникът на Службата за инструментите на външната политика

      (1)  ОВ L 139, 29.5.2002 г., стр. 9.

      ПРИЛОЖЕНИЕ
      Приложение I към Регламент (ЕО) № 881/2002 се изменя, както следва:

                  (1)

                  В категорията „Физически лица“ се добавя следното вписване:
                  „Abu Mohammed Al-Jawlani (известен още като a) Abu Mohamed al-Jawlani, б) Abu Muhammad al-Jawlani, в) Abu Mohammed al-Julani, г) Abu Mohammed al-Golani, д) Abu Muhammad al-Golani, е) Abu Muhammad Aljawlani, ж) Muhammad al-Jawlani, з) Shaykh al-Fatih; и) Al Fatih. Дата на раждане: между 1975 г. и 1979 г. Място на раждане: Сирия Националност: сирийска. Адрес: в Сирия към юни 2013 г. Дата на определянето, посочено в член 2a, параграф 4, буква б): 24.7.2013 г.“

                  (2)

                  Вписването „Haji Muhammad Ashraf (известен ощ екато Haji M. Ashraf) Дата на раждане: 1.3.1965 г. Националност: пакистанска. Дата на определянето, посочено в член 2a, параграф 4, буква б): 10.12.2008 г. Друга информация: името на бащата е Noor Muhammad.“ в категорията „Физически лица“ се заменя със следното:
                  „Haji Muhammad Ashraf (известен още като a) Haji M. Ashraf, б) Muhammad Ashraf Manshah, в) Muhammad Ashraf Munsha). Дата на раждане: a) 1.3.1965 г., б) 1955 г. Място на раждане: Faisalabad, Пакистан. Националност: пакистанска. Паспорт №: a) AT0712501 (пакистански, издаден на 12.3.2008 г., изтекъл на 11.3.2013 г.), б) A-374184 (пакистански). Национален идентификационен номер: a) 6110125312507 (пакистански), б) 24492025390 (пакистански). Друга информация: името на бащата е Noor Muhammad. Дата на определянето, посочено в член 2a, параграф 4, буква б): 10.12.2008 г.“

                  (3)

                  Вписването „Adil Muhammad Mahmud Abd Al-Khaliq (известен още като a) Adel Mohamed Mahmoud Abdul Khaliq; б) Adel Mohamed Mahmood Abdul Khaled). Дата на раждане: 2.3.1984 г. Място на раждане: Бахрейн Паспорт №: 1632207 (Бахрейн). Друга информация: a) Действал е от името на Ал Кайда и на Либийската ислямска бойна група и е оказвал финансова, материална и логистична подкрепа на тези организации, включително предоставяне на електрически части, използвани в експлозиви, компютри, GPS устройства и военно оборудване. б) Обучаван от Ал Кайда да си служи с малки оръжия и експлозиви в Южна Азия и участвал в боеве в Афганистан на страната на Ал Кайда. в) Арестуван в Обединените арабски емирства през януари 2007 г. по обвинения, че е член на Ал Кайда и на Либийската ислямска бойна група. г) След като е осъден в Обединените арабски емирства в края на 2007 г., той е прехвърлен в Бахрейн в началото на 2008 г., за да излежи остатъка от присъдата си.“ в категорията „Физически лица“ се заменя със следното:
                  „Adil Muhammad Mahmud Abd Al-Khaliq (известен още като a) Adel Mohamed Mahmoud Abdul Khaliq; б) Adel Mohamed Mahmood Abdul Khaled). Дата на раждане: 2.3.1984 г. Място на раждане: Бахрейн Националност: бахрейнска. Паспорт №: 1632207 (бахрейнски). Дата на определянето, посочено в член 2a, параграф 4, буква б): 10.10.2008 г.“

                  (4)

                  Вписването „Sayf al-Adl (известен също като Saif Al-’Adil). Дата на раждане: 1963 г. Място на раждане: Египет. Друга информация: а) смята се, че е с египетско гражданство; б) отговаря за сигурността на Осама бин Ладен. Дата на определянето, посочено в член 2a, параграф 4, буква б): 25.1.2001 г.“ в категорията „Физически лица“ се заменя със следното:
                  „Sayf-Al Adl (известен също като (a) Saif Al-’Adil, б) Seif al Adel, в) Muhamad Ibrahim Makkawi, г) Ibrahim al-Madani). Дата на раждане: a) 1963 г., б) 11.4.1963 г., в) 11.4.1960 г. Място на раждане: Египет. Националност: египетска. Дата на определянето, посочено в член 2a, параграф 4, буква б): 25.1.2001 г.“

                  (5)

                  Вписването „Fazeel-A-Tul Shaykh Abu Mohammed Ameen Al-Peshawari (известен още като a) Shaykh Aminullah, б) Sheik Aminullah, в) Abu Mohammad Aminullah Peshawari, г) Abu Mohammad Amin Bishawri, д) Abu Mohammad Shaykh Aminullah Al-Bishauri, е) Shaykh Abu Mohammed Ameen al-Peshawari, ж) Shaykh Aminullah Al-Peshawari). Адрес: Ganj District, Peshawar, Пакистан. Дата на раждане: a) около 1967 г., б) около 1961 г., в) около 1973 г. Място на раждане: Провинция Konar, Афрганистан. Друга информация: задържан през юни 2009 г. Дата на определянето, посочено в член 2a, параграф 4, буква б): 29.6.2009 г.“ в категорията „Физически лица“ се заменя със следното:
                  „Fazeel-A-Tul Shaykh Abu Mohammed Ameen Al-Peshawari (известен също като a) Shaykh Aminullah, б) Sheik Aminullah, в) Abu Mohammad Aminullah Peshawari, г) Abu Mohammad Amin Bishawri, д) Abu Mohammad Shaykh Aminullah Al-Bishauri, е) Shaykh Abu Mohammed Ameen al-Peshawari, ж) Shaykh Aminullah Al-Peshawari). Националност: афганистанска. Дата на раждане: a) около 1967 г., б) около 1961 г., в) около 1973 г. Място на раждане: село Shunkrai, окръг Sarkani, провинция Konar, Афганистан. Адрес: Ganj District, Peshawar, Пакистан. Дата на определянето, посочено в член 2a, параграф 4, буква б): 29.6.2009 г.“


title: Регламент за изпълнение (ЕС) № 1153/2012 на Съвета от 3 декември 2012 година за налагане на окончателно антидъмпингово мито върху вноса на замшеви кожи — гюдерии с произход от Китайската народна република след провеждането на преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009

text:
               6.12.2012

               BG

               Официален вестник на Европейския съюз

               L 334/31

         РЕГЛАМЕНТ ЗА ИЗПЪЛНЕНИЕ (ЕС) № 1153/2012 НА СЪВЕТА
   от 3 декември 2012 година
   за налагане на окончателно антидъмпингово мито върху вноса на замшеви кожи — гюдерии с произход от Китайската народна република след провеждането на преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основният регламент“), и по-специално член 9, параграф 4 и член 11, параграф 2 от него,
   като взе предвид предложението на Европейската комисия („Комисията“), представено след консултация с консултативния комитет,
   като има предвид, че:
   А.   ПРОЦЕДУРА

   1.   Действащи мерки

               (1)

               След провеждането на антидъмпингово разследване („първоначалното разследване“) с Регламент (ЕО) № 1338/2006 (2) Съветът наложи окончателно антидъмпингово мито върху вноса на замшеви кожи — гюдерии, понастоящем класирани в кодове по КН 4114 10 10 и 4114 10 90, с произход от Китайската народна република („КНР“ или „засегнатата страна“) („окончателните антидъмпингови мерки“). Мерките бяха под формата на адвалорно мито от 58,9 %.

         2.   Искане за преразглеждане с оглед изтичането на срока на действие на мерките

               (2)

               След публикуване на известие за предстоящо изтичане на срока на действие на действащите окончателни антидъмпингови мерки (3), на 14 юни 2011 г. Комисията получи искане за започване на преразглеждане с оглед изтичане на срока на действие на тези мерки съгласно член 11, параграф 2 от основния регламент. Искането е подадено от „UK Leather Federation“ („заявителят“), който представлява повече от 50 % от общото производство на Съюза на замшеви кожи — гюдерии.

               (3)

               Подадената молба се основава на аргумента, че има вероятност изтичането на срока на действие на окончателните антидъмпингови мерки да доведе до продължаване на дъмпинга и на вредата от него за промишлеността на Съюза.

         3.   Започване на преразглеждане с оглед изтичане на срока на действие на мерките

               (4)

               След като се консултира с консултативния комитет и установи, че са налице достатъчно доказателства за започване на преразглеждане с оглед изтичане на срока на действие на мерките, Комисията обяви на 13 септември 2011 г. с известие, публикувано в Официален вестник на Европейския съюз
                   (4) („известието за започване на преразглеждане“), че открива процедура по преразглеждане с оглед изтичане на срока на действие на мерките съгласно член 11, параграф 2 от основния регламент.

         4.   Разследване

   4.1.   Разследван период в рамките на преразглеждането и разглеждан период

               (5)

               Разследването за продължаване на дъмпинга обхвана периода от 1 юли 2010 г. до 30 юни 2011 г. („разследван период в рамките на преразглеждането“ или „РПП“). Прегледът на тенденциите, които имат отношение към оценката на вероятността от продължаване на вредата, обхвана периода от 1 януари 2008 г. до края на разследвания период в рамките на преразглеждането („разглежданият период“).

         4.2.   Страни, засегнати от разследването

               (6)

               Комисията официално уведоми заявителя, другите известни производители от Съюза, производителите износители от засегнатата държава, несвързаните вносители, ползвателите в Съюза, за които е известно, че са засегнати, както и представителите на страната износител за започването на преразглеждането с оглед на изтичане на срока на действие на мерките. На заинтересованите страни бе дадена възможност да представят становищата си в писмена форма и да поискат да бъдат изслушани в срока, посочен в известието за започване на преразглеждане.

               (7)

               С оглед на видимо големия брой производители от Съюза, производители износители в засегнатата страна и несвързани вносители, бе счетено за уместно, в съответствие с член 17 от основния регламент, да се проучи дали следва да се използва извадка. За да може Комисията да реши дали е необходима извадка и ако това е така — да изготви такава, в съответствие с член 17 от основния регламент от горепосочените страни бе поискано да заявят своя интерес в рамките на 15 дни от започването на преразглеждането и да предоставят на Комисията информацията, изискана в известието за започване на преразглеждането.

               (8)

               Изготвена бе извадка за производителите от Съюза, в която са включени две групи производители, избрани между трима известни производители от Съюза.

               (9)

               Бе установен контакт с шестима известни производители износители от КНР. Никое от тези дружества не оказа съдействие при разследването.

               (10)

               По отношение на вносителите: 35 несвързани вносители на замшеви кожи — гюдерии бяха установени и поканени да предоставят информация за извадката. Само двама от тях се отзоваха и оказаха съдействие в настоящото разглеждане. Следователно не бе необходима извадка за несвързаните вносители.

               (11)

               Комисията изпрати въпросници до всички страни, за които бе известно, че са засегнати, както и до онези, които заявиха своя интерес в срока, посочен в известието за започване на преразглеждане. Бяха получени отговори от групите производители от Съюза, включени в извадката, и от двамата несвързани вносители, оказващи съдействие. Никой от производителите износители от КНР не оказа съдействие за преразглеждането и никой от съответните съюзи на потребителите не предостави информация на Комисията или заяви своя интерес в хода на разследването.

               (12)

               Комисията издири и провери цялата информация, която сметна за необходима за определяне на вероятността от продължаване или повтаряне на дъмпинга и на произтичащата от него вреда, както и на интереса на Съюза. Бяха извършени проверки на място в помещенията на следните заинтересовани страни:

               —

               Hutchings & Harding Ltd, Кеймбридж, Обединено кралство; и

               —

               Marocchinerie e Scamoscerie Italiane Spa, Торино, Италия.

         Б.   РАЗГЛЕЖДАН ПРОДУКТ И СХОДЕН ПРОДУКТ

               (13)

               Разглежданият в настоящото преразглеждане продукт е същият като този в първоначалното разследване, т.е. замшеви кожи — гюдерии и комбинирано маслено-формалиново дъбени замшеви кожи — гюдерии, независимо дали са нарязани във форма, включително „crust“ замшеви кожи — гюдерии и комбинирано „crust“ маслено-формалиново дъбени замшеви кожи — гюдерии, с произход от Китайската народна република („разглежданият продукт“), понастоящем класиран в кодове по КН 4114 10 10 и 4114 10 90.

               (14)

               Разследването потвърди, че както и при първоначалното разследване, разглежданият продукт и продуктът, произвеждан и продаван на вътрешния пазар на КНР, а също продуктите, произвеждани и продавани в ЕС от производителите от Съюза, имат едни и същи основни физически и технически характеристики, както и същите начини на използване и следователно се считат за сходни продукти по смисъла на член 1, параграф 4 от основния регламент.

         В.   ВЕРОЯТНОСТ ОТ ПРОДЪЛЖАВАНЕ НА ДЪМПИНГА

               (15)

               В съответствие с член 11, параграф 2 от основния регламент бе проучено дали изтичането на срока на действащите мерки може да доведе до продължаване на дъмпинга.

         1.   Предварителни бележки

               (16)

               Както е посочено в съображение 9 по-горе, нито един от шестте производители износители в КНР, с които бе установен контакт, не оказа съдействие на разследването и се наложи констатациите относно вероятността от продължаване на дъмпинга да бъдат основани на наличните факти, и по-специално на информацията, представена от заявителя, включително информацията, съдържаща се в искането за преразглеждане и статистическите данни, както е предвидено в член 18 от основния регламент.

         2.   Дъмпинг на вноса през РПП

   2.1.   Държава аналог

               (17)

               В съответствие с разпоредбите на член 2, параграф 7, буква а) от основния регламент нормалната стойност трябваше да бъде определена въз основа на цената или на конструираната нормална стойност, получена в подходяща трета държава с пазарна икономика („държава аналог“), или на цената от държавата аналог за други държави, включително за Съюза, или ако това не е възможно — на всяко друго разумно основание, включително и действително платената или подлежаща на плащане за сходния продукт цена в Съюза, по целесъобразност — след съответна корекция, за да се предвиди разумен марж на печалба.

               (18)

               При първоначалното разследване за държава аналог с оглед установяването на нормалната стойност бяха използвани САЩ. Единственият производител на замшеви кожи — гюдерии в САЩ по време на първоначалното разследване вече е закрил производството си. След това замшевите кожи — гюдерии се внасят от съвместно предприятие в Турция. Поради факта, че вече няма значително производство на замшеви кожи — гюдерии в САЩ, в известието за започване на настоящото преразглеждане като държави аналог бяха предвидени други страни, т.е. Нова Зеландия, Турция и Индия. Бе установен контакт със съответните производители в държавите аналог, развиващи дейността си в Нова Зеландия, Турция и Индия, но не бе оказано съдействие.

               (19)

               По отношение на нормалната стойност — при липсата на съдействие от страна на производител в държава аналог, тя бе определена въз основа на информация за средната цена на индийския внос в Съюза, налична в статистическите данни за вноса на Евростат за РПП (Индия е страната с най-висок обем на вноса в Съюза). По отношение на експортната цена — при липсата на съдействие от страна на производителите износители от КНР, тя бе определена въз основа на информация за средната цена на китайския внос в Съюза, налична в статистическите данни за вноса на Евростат за РПП. На тази основа е определен дъмпинговият марж — като разлика между средната цена на индийския внос в Съюза, използвана като нормална стойност, и средната цена на китайския внос, използвана като експортна цена. Резултатът, получен при изчисляването на дъмпинговия марж, е 64 %.

         2.2.   Развитие на вноса, в случай че мерките бъдат отменени

               (20)

               В допълнение към анализа за наличието на дъмпинг през РПП бе проучена и вероятността от продължаване на дъмпинга, ако мерките бъдат отменени. Като се вземе предвид фактът, че нито един производител износител от КНР не оказа съдействие при настоящото разследване, изложените по-долу заключения се основават на наличните факти в съответствие с член 18 от основния регламент, а именно — информацията, предоставена в искането за преразглеждане, данните, предоставени от заявителя, както и данни от Евростат.

               (21)

               В това отношение бяха анализирани следните елементи: развитие на вноса от КНР, производство и свободен капацитет на производителите износители и привлекателност на пазара на Съюза по отношение на цените и обемите.

               (22)

               Както е посочено в съображение 32 по-долу, при сравнението на цените при вноса от КНР по време на РПП и цените на промишлеността на Съюза се наблюдава значително подбиване на цените (51,6 %). Пазарът на Съюза продължава да бъде привлекателен за китайските производители износители по отношение както на цените, така и на обемите. Това се потвърждава от факта, че има значителен наличен производствен капацитет в КНР след налагането на мерките, когато вносът от КНР намалява. Още преди налагането на мерките КНР бе утроила пазарния си дял в Съюза на този продукт — от 10,7 % пазарен дял в Съюза през 2001 г. до 31,7 % през 2004 г. Освен това китайските експортни цени за Съюза остават все още по-високи в сравнение с тези на пазарите на някои други трети страни, поради което пазарът на Съюза е привлекателен за китайските производители износители.

               (23)

               Направеният по-горе анализ показва, че вносът от КНР на пазара на Съюза е продължил да се осъществява на дъмпингови цени при много високи дъмпингови маржове. Като се имат предвид по-специално анализът на ценовите равнища на пазарите в Съюза и наличният в КНР капацитет, може да се направи заключението, че при премахване на мерките е вероятно дъмпингът да продължи.

         Г.   ВРЕДА

   1.   Промишленост на Съюза

               (24)

               В рамките на Съюза сходният продукт се произвежда от три (групи) дружества. Две от тях са представлявани от заявителя и са разположени съответно в Обединеното кралство и Италия с някои преработващи производства в Полша и Румъния. Третият производител е разположен в Италия и също подкрепя молбата. За всички останали производители на замшеви кожи — гюдерии е докладвано, че са закрили производствата си след 2006 г., когато бяха наложени първоначалните мерки.

               (25)

               Общото производство на Съюза по смисъла на член 4, параграф 1 от основния регламент бе определено въз основа на отговорите във въпросниците на производителите от Съюза, включени в извадката, и на основните макроданни, предоставени от третия производител за изготвянето на състоянието/извадката. Тези дружества представляват промишлеността на Съюза по смисъла на член 4, параграф 1 и член 5, параграф 4 от основния регламент и ще бъдат наричани по-долу „промишлеността на Съюза“. Двамата производители, включени в извадката, представляват 80 % от производството на Съюза.

               (26)

               Тъй като показателите за микроикономическа вреда се основават на данни само от две дружества, те са представени под формата на индекс с цел запазване на поверителността съгласно член 19 от основния регламент.

         2.   Потребление на пазара на Съюза

               (27)

               Потреблението на Съюза бе определено въз основа на обема продажби на промишлеността на Съюза на пазара на Съюза и на данните за вноса от Евростат.

               (28)

               Също така се отбелязва, че от 2010 г. значителни количества от замшеви кожи — гюдерии, на ниска цена, са изнесени през Испания към останалата част на Съюза (около 31 % като пазарен дял). Отбелязва се, че в Испания вече няма производство на сходния продукт и продажбите на замшеви кожи — гюдерии за останалата част на Съюза надхвърлят вноса. Тези количества са добавени към данните за потреблението. В периода между 2008 г. и РПП потреблението на Съюза нараства с 26 %, като основният ръст е регистриран между 2009 и 2010 г.

                  Таблица 1

                           2008 г.

                           2009 г.

                           2010 г.

                           РПП

                           Общо потребление в Съюза (в хил. кв. футове) (5)

                           22 107

                           22 300

                           28 434

                           27 827

                              Индекс (2008 г.=100)

                              100

                              101

                              129

                              126

         3.   Внос от КНР

   а)   Обем и пазарен дял

               (29)

               След налагане на мерките през 2006 г. китайският внос намалява значително и остава сравнително ограничен с пазарен дял от около 4 % през РПП. Независимо от това през разглеждания период обемът на вноса с произход от КНР нараства с 9 процентни пункта и достига равнището от 1 103 330 кв. фута през РПП. Въпреки това вносът от КНР не нараства със същите темпове като потреблението на Съюза и пазарният дял на китайския внос през разглеждания период намалява.

                  Таблица 2

                           2008 г.

                           2009 г.

                           2010 г.

                           РПП

                           Обем на вноса от засегнатата държава (в хил. кв. футове) (6)

                           1 010,00

                           786,67

                           883,33

                           1 103,33

                              Индекс (2008 г. = 100)

                              100

                              78

                              87

                              109

                           Пазарен дял на вноса от засегнатата държава (6)

                           5 %

                           4 %

                           3 %

                           4 %

         б)   Цени

   i)
         Развитие на цените

               (30)

               Средната цена на китайския внос се е променила слабо през разглеждания период. В сравнение с 2008 г. цената първоначално се покачва през 2009 г., преди да спадне с 13 % и да се възстанови отново до равнището си от 2008 г. по време на РПП.

                  Таблица 3

                           2008 г.

                           2009 г.

                           2010 г.

                           РПП

                           Цена за вноса от засегнатата държава (евро/кв. фут) (7)

                           0,45

                           0,61

                           0,39

                           0,46

                              Индекс (2008 г. = 100)

                              100

                              136

                              87

                              102

         ii)
         Подбиване на цените

               (31)

               За целите на анализа на подбиването на цените среднопретеглените продажни цени на промишлеността на Съюза за несвързани клиенти на пазара на Съюза бяха сравнени със съответните среднопретеглени цени CIF на износители от КНР. Поради тази причина продажните цени на промишлеността на Съюза са коригирани по-специално за разходи по кредити, разходи за доставка, опаковка и комисиони до ниво франко завода. Експортните цени CIF от КНР са взети от Евростат и са коригирани, за да включат всички разходи, свързани с митническото оформяне, т.е. мито и разходите след вноса (цена на разтоварената стока).

               (32)

               Сравнението показа, че през РПП вносът на разглеждания продукт подбива цените на промишлеността на Съюза с около 51,6 %.

         4.   Икономическо състояние на промишлеността на Съюза

               (33)

               В съответствие с член 3, параграф 5 от основния регламент проверката на въздействието на дъмпинговия внос върху промишлеността на Съюза включваше оценка на всички икономически фактори и показатели, влияещи върху състоянието на промишлеността на Съюза през разглеждания период.

               (34)

               За целите на анализа на вредата показателите за вредата бяха установени на следните две равнища:

                           —

                           макроикономическите показатели (производство, капацитет, обем на продажбите, пазарен дял, растеж, заетост, производителност, средна единична цена, размер на дъмпинговия марж и възстановяване от въздействието на предишен дъмпинг) бяха оценени на равнището на цялата промишленост на Съюза въз основа на информацията, събрана от пълните отговори във въпросника от дружествата, участващи в извадката, и от макроданните, предоставени от третия производител от Съюза,

                           —

                           анализът на микроикономическите показатели (складови наличности, възнаграждения, рентабилност, възвръщаемост на инвестициите, паричен поток, способност за привличане на капитали и инвестиции) бе направен въз основа на информацията, получена от надлежно проверените отговори във въпросника, предоставени от дружествата, включени в извадката. Тази информация се определя като представителна за цялата промишленост на Съюза. Като се има предвид фактът, че тези показатели се отнасят само до две дружества, в съответствие с член 19 от основния регламент с цел поверителност абсолютните стойности не могат да бъдат оповестявани и по-долу са предоставени само индекси.

         а)   Макроикономически показатели

   4.1.   Производство

               (35)

               От 2008 г. промишлеността на Съюза регистрира последователен спад и през РПП достига до 12 % под равнището от 2008 г. независимо от нарастването на потреблението за същия период с 26 %.

                  Таблица 4

                           2008 г.

                           2009 г.

                           2010 г.

                           РПП

                           Производство (в хил. кв. футове) (8)

                           7 659

                           7 223

                           7 100

                           6 753

                              Индекс (2008 г. = 100)

                              100

                              94

                              93

                              88

         4.2.   Производствен капацитет и степен на използване на капацитета

               (36)

               Производственият капацитет остава стабилен между 2008 г. и РПП. Въпреки че равнището на използване на капацитета е ниско още през 2008 г., спадът в производството между 2008 г. и РПП води до допълнителен значителен спад в равнището на използване на капацитета от 7 процентни пункта между 2008 г. и РПП.

                  Таблица 5

                           2008 г.

                           2009 г.

                           2010 г.

                           РПП

                           Производствен капацитет (в хил. кв. футове) (9)

                           13 290

                           13 290

                           13 290

                           13 290

                              Индекс (2008 г. = 100)

                           100

                           100

                           100

                           100

                           Използване на капацитета (9)

                           58 %

                           54 %

                           53 %

                           51 %

                              Индекс (2008 г. = 100)

                              100

                              94

                              93

                              88

         4.3.   Обем на продажбите

               (37)

               Продажбите на промишлеността на Съюза на пазара на Съюза към несвързани клиенти нарастват с 5 % в периода между 2008 г. и 2009 г., преди отново да се понижат с 2 % през 2010 г. и да нараснат след това през РПП. Като цяло обемът на продажбите нараства с 9 % през разглеждания период.

                  Таблица 6

                           2008 г.

                           2009 г.

                           2010 г.

                           РПП

                           Обем на продажбите на Съюза към несвързани клиенти (в хил. кв. футове) (10)

                           5 144

                           5 393

                           5 324

                           5 627

                              Индекс (2008 г. = 100)

                           100

                           105

                           103

                           109

         4.4.   Пазарен дял

               (38)

               В периода 2008—2009 г. промишлеността на Съюза леко подобрява пазарния си дял с 1 % от вече ниското равнище от 23 % през 2008 г., преди отново да се свие с 4 процентни пункта до само 20 % през РПП.

                  Таблица 7

                           2008 г.

                           2009 г.

                           2010 г.

                           РПП

                           Пазарен дял на промишлеността на Съюза (11)

                           23 %

                           24 %

                           19 %

                           20 %

                              Индекс (2008 г. = 100)

                              100

                              104

                              80

                              87

         4.5.   Растеж

               (39)

               В периода между 2008 г. и РПП, въпреки че потреблението в Съюза се повишава с 26 %, обемът на продажбите на производителите от Съюза на пазара на Съюза нараства само с 9 %, а пазарният дял на производителите от Съюза намалява с 3 процентни пункта. Поради това се достига до заключението, че производителите от Съюза не са могли да се възползват от растежа на пазара.

         4.6.   Заетост

               (40)

               След първоначален значителен спад с 9 % на заетостта в периода 2008—2009 г. равнището на заетостта на промишлеността на Съюза продължава да се понижава. От 74 работника през 2008 г., през РПП са останали само 59, т.е. регистриран е общ спад от 19 %.

                  Таблица 8

                           2008 г.

                           2009 г.

                           2010 г.

                           РПП

                           Заетост във връзка с разглеждания продукт (като брой лица) (12)

                           74

                           67

                           62

                           59

                              Индекс (2008 г. = 100)

                              100

                              91

                              84

                              81

         4.7.   Производителност

               (41)

               Производителността на работната сила на промишлеността на Съюза, разглеждана като продукция на заето лице за една година, се е увеличила с 9 % между 2008 г. и РПП. Това е вследствие на факта, че заетостта се понижава с по-бързи темпове в сравнение с производството.

                  Таблица 9

                           2008 г.

                           2009 г.

                           2010 г.

                           РПП

                           Производителност (кв. фута на заето лице) (13)

                           104 031

                           107 536

                           114 512

                           113 655

                              Индекс (2008 г. = 100)

                              100

                              103

                              110

                              109

         4.8.   Продажни цени и фактори, които засягат цените на вътрешния пазар

               (42)

               Единичните продажни цени на промишлеността на Съюза се задържат на стабилни равнища между 2008 г. и РПП. Както е посочено по-горе, дъмпинговият китайски внос значително подбива цените на промишлеността на Съюза. Въпреки това задържането на ценовите равнища е за сметка на пазарния дял на промишлеността на Съюза.

                  Таблица 10

                           2008 г.

                           2009 г.

                           2010 г.

                           РПП

                           Единична цена на пазара на Съюза (евро/кв. фут) (14)

                           1,01

                           0,97

                           1,01

                           1,01

                              Индекс (2008 г. = 100)

                              100

                              96

                              100

                              100

         4.9.   Размер на дъмпинговия марж

               (43)

               Като се имат предвид обемът, пазарният дял и цените на вноса от КНР, въздействието на действителните дъмпингови маржове върху промишлеността на Съюза не може да се смята за несъществено.

         4.10.   Възстановяване от последиците на предходния дъмпинг

               (44)

               Показателите, разгледани по-горе, показват, че независимо от налагането на антидъмпинговите мерки през 2006 г. икономическото и финансовото състояние на промишлеността на Съюза остава значително нестабилно и под ефекта на вредата. Поради това не бе възможно да се установи действително възстановяване от дъмпинга в миналото и се счита, че промишлеността на Съюза остава уязвима за вредоносния ефект на евентуален дъмпингов внос на пазара на Съюза.

         б)   Микроикономически показатели

   4.11.   Складови наличности

               (45)

               Равнището на крайните складови наличности в промишлеността на Съюза се увеличава значително с 31 % между 2008 г. и РПП. Извършеният допълнителен анализ даде възможност да се прецизира оценката за динамиката на обращаемостта в месеци на складовите наличности. В тази връзка през 2008 г. включените в извадката производители са поддържали складови наличности, равняващи се на около пет месеца продукция (43 %), но под натиска на дъмпинговия внос през РПП са били принудени да увеличат складовите наличности до количества, равняващи се на повече от седем месеца продукция (съответно 63 % от общата годишна продукция). Поради това се потвърждава заключението, че динамиката на складовите наличности показва наличие на вреда.

                  Таблица 11

                           2008 г.

                           2009 г.

                           2010 г.

                           РПП

                           Крайни складови наличности (кв. футове) (15)

                           Поверителна бизнес информация

                              Индекс (2008 г. = 100)

                              100

                              116

                              135

                              131

         4.12.   Възнаграждения

               (46)

               Средното възнаграждение на работник се задържа на стабилно равнище в периода 2008—2009 г., както и между 2010 г. и РПП. Рязкото покачване с 20 % през 2009 г. и 2010 г. се дължи на значителното нарастване на разходите за труд в две от дружествата, включени в извадката, независимо от понижаването на заетостта.

                  Таблица 12

                           2008 г.

                           2009 г.

                           2010 г.

                           РПП

                           Годишни разходи за труд на работник (в хил. евро) (16)

                           Поверителна бизнес информация

                              Индекс (2008 г. = 100)

                              100

                              100

                              120

                              120

         4.13.   Инвестиции

               (47)

               Годишните инвестиции на включените в извадката производители в производството на сходния продукт са предимно за поддръжка и се увеличават с 21 % между 2008 г. и РПП. Рязкото покачване в периода между 2010 г. и РПП се дължи на закупуването на оборудване през 2011 г. от един от производителите, включени в представителната извадка.

                  Таблица 13

                           2008 г.

                           2009 г.

                           2010 г.

                           РПП

                           Нетни инвестиции (в евро) (17)

                           Поверителна бизнес информация

                              Индекс (2008 г. = 100)

                              100

                              102

                              72

                              121

         4.14.   Рентабилност и възвръщаемост на инвестициите

               (48)

               През разглеждания период промишлеността постоянно претърпява загуби. В периода между 2008 г. и РПП загубите нарастват повече от два пъти (в абсолютно изражение и като процент от оборота).

               (49)

               По същия начин възвръщаемостта от инвестициите (ВИ) е отрицателна за целия разглеждан период и се влошава с – 131 процентни пункта между 2008 г. и РПП.

                  Таблица 14

                           2008 г.

                           2009 г.

                           2010 г.

                           РПП

                           Нетна печалба от продажбите на ЕС към несвързани клиенти (в % от нетните продажби) (18)

                           Поверителна бизнес информация

                              Индекс (2008 г. = 100)

                              – 100

                              –95

                              –73

                              – 203

                           ВИ (нетна печалба в % от нетната счетоводна стойност на инвестициите) (18)

                           Поверителна бизнес информация

                              Индекс (2008 г. = 100)

                              – 100

                              –95

                              –73

                              – 231

         4.15.   Паричен поток и способност за привличане на капитали

               (50)

               Нетният паричен поток от оперативната дейност се задържа отрицателен за целия разглеждан период и се влошава с близо – 300 процентни пункта между 2008 г. и РПП.

                  Таблица 15

                           2008 г.

                           2009 г.

                           2010 г.

                           РПП

                           Паричен поток (в евро) (19)

                           Поверителна бизнес информация

                              Индекс (2008 г. = 100)

                              – 100

                              – 115

                              –77

                              – 398

               (51)

               В същото време липсват индикации за срещани затруднения от страна на промишлеността на Съюза при привличането на капитали.

         в)   Въздействие на дъмпинговия внос и други фактори

   4.16.   Въздействие на дъмпинговия внос

               (52)

               След налагане на мерките китайският внос намалява значително и остава със сравнително ограничен пазарен дял от около 4 % през РПП. Въпреки това сравнението на цените на този внос с тези на промишлеността на Съюза показва значително подбиване (51,6 %) Като се има предвид, че замшевите кожи — гюдерии са стандартен продукт с много ограничен продуктов обхват и че китайските стоки по отношение на качеството са близки до европейските, относително малкият пазарен дял на китайския внос, в комбинация със значителното подбиване, свидетелства за значителното въздействие на този внос върху състоянието на промишлеността на Съюза.

         4.17.   Внос от други държави

               (53)

               Има значителен внос от Индия, Турция и Нова Зеландия, както и от други държави, които разполагат с общ пазарен дял от 46 % през РПП (спад спрямо 60 % през 2008 г.).

               (54)

               По отношение на вноса от Индия се отбелязва, че обемът му е значителен и пазарният му дял се е покачил от 11 % през 2008 г. на 16 % през РПП. Същевременно средните цени на индийския внос са малко под средните цени на производителите от Съюза. Като се имат предвид значителните обеми и разликата в цените, се смята, че индийският внос задълбочава в някаква степен отрицателното икономическо състояние на промишлеността на Съюза. Същевременно се отбелязва, че цените на индийския внос са с повече от 60 % по-високи от тези на дъмпинговия китайски внос. Следователно се смята, че това ограничено въздействие върху текущото състояние на промишлеността на Съюза по всяка вероятност не би прекъснало причинно-следствената връзка между дъмпинговия внос и вредата в случай на вероятно увеличение на дъмпинговия китайски внос и допълнително влошаване на състоянието на промишлеността на Съюза в резултат от него, ако мерките бъдат отменени.

                  Таблица 16

                           2008 г.

                           2009 г.

                           2010 г.

                           РПП

                           Обем на вноса от Индия (в хил. кв. футове) (20)

                           2 330,00

                           2 123,33

                           4 276,67

                           4 436,67

                           Пазарен дял на вноса от Индия (20)

                           11 %

                           10 %

                           15 %

                           16 %

                              Средна цена на вноса от Индия (евро/кв. фут)

                           0,79

                           0,82

                           0,66

                           0,75

               (55)

               Има значителен внос и от Турция, която има пазарен дял от 10 % през РПП (спад спрямо 18 % през 2008 г.). Същевременно средните цени на този внос са много по-високи от тези на замшевите кожи — гюдерии от КНР и са близки до ценовото равнище на промишлеността на Съюза. Като се има предвид тенденцията на намаляване на вноса от Турция и относително високите им цени, се смята, че това ограничено въздействие върху текущото състояние на промишлеността на Съюза по всяка вероятност не би прекъснало причинно-следствената връзка между дъмпинговия внос и вредата в случай на вероятно увеличение на дъмпинговия китайски внос и допълнително влошаване на състоянието на промишлеността на Съюза в резултат от него, ако мерките бъдат отменени.

                  Таблица 17

                           2008 г.

                           2009 г.

                           2010 г.

                           РПП

                           Обем на вноса от Турция (в хил. кв. футове) (21)

                           4 063,33

                           2 623,33

                           2 933,33

                           2 700,00

                           Пазарен дял на вноса от Турция (21)

                           18 %

                           12 %

                           10 %

                           10 %

                              Средна цена на вноса от Турция (евро/кв. фут)

                           0,77

                           0,89

                           1,05

                           1,20

               (56)

               Има значителен внос от Нова Зеландия, която има пазарен дял от 7 % през РПП — нарастване спрямо 3 % през 2008 г. Въпреки това средните цени на този внос са много по-високи от тези на замшевите кожи — гюдерии от КНР и са дори по-високи от ценовото равнище на промишлеността на Съюза. Като се имат предвид относително високите цени на вноса от Нова Зеландия, се смята, че и те не биха прекъснали причинно-следствената връзка между дъмпинговия внос и вредата в случай на вероятно увеличение на дъмпинговия китайски внос и допълнително влошаване на състоянието на промишлеността на Съюза в резултат от него, ако мерките бъдат отменени.

                  Таблица 18

                           2008 г.

                           2009 г.

                           2010 г.

                           РПП

                           Обем на вноса от Нова Зеландия (в хил. кв. футове) (22)

                           716,67

                           2 426,67

                           1 966,67

                           1 883,33

                           Пазарен дял на вноса от Нова Зеландия (22)

                           3 %

                           11 %

                           7 %

                           7 %

                              Средна цена на вноса от Нова Зеландия (евро/кв. фут)

                           1,29

                           1,43

                           1,43

                           1,48

               (57)

               Вносът от останалия свят има пазарен дял от 13 % през РПП (спад спрямо 27 % през 2008 г.). Същевременно средните цени на този внос са много по-високи от тези на замшевите кожи — гюдерии от КНР и са близки до ценовото равнище на промишлеността на Съюза. Като се имат предвид тенденцията на намаляване на вноса от останалия свят и относително високите цени в сравнение с вноса на замшеви кожи — гюдерии от КНР, също се смята, че и те не биха прекъснали причинно-следствената връзка между дъмпинговия внос и вредата в случай на вероятно увеличение на дъмпинговия китайски внос и допълнително влошаване на състоянието на промишлеността на Съюза в резултат от него, ако мерките бъдат отменени.

                  Таблица 19

                           2008 г.

                           2009 г.

                           2010 г.

                           РПП

                           Обем на вноса от останалия свят (в хил. кв. футове) (23)

                           5 896,67

                           4 013,33

                           4 480,00

                           3 556,67

                           Пазарен дял на вноса от останалия свят (23)

                           27 %

                           18 %

                           16 %

                           13 %

                              Средна цена на вноса от останалия свят (евро/кв. фут)

                           0,63

                           0,84

                           0,81

                           0,84

               (58)

               Вносът от всички други трети държави общо има пазарен дял от 46 % през РПП (спад спрямо 60 % през 2008 г.). Същевременно средните цени на този внос са много по-високи от тези на замшевите кожи — гюдерии от КНР и са много близки до ценовото равнище на промишлеността на Съюза. Като се имат предвид тенденцията за намаляване на вноса от трети държави и относително високите им цени, се смята, че и те, разглеждани като цяло, не биха прекъснали причинно-следствената връзка между дъмпинговия внос и вредата в случай на вероятно увеличение на дъмпинговия китайски внос и допълнително влошаване на състоянието на промишлеността на Съюза в резултат от него, ако мерките бъдат отменени.

                  Таблица 20

                           2008 г.

                           2009 г.

                           2010 г.

                           РПП

                           Обем на вноса от други държави (в хил. кв. футове) (24)

                           13 006,67

                           11 186,67

                           13 656,67

                           12 576,67

                              Индекс (2008 г. = 100)

                              100

                              86

                              105

                              97

                           Пазарен дял на вноса от други държави (24)

                           60 %

                           51 %

                           49 %

                           46 %

                              Средна цена на вноса от други държави (евро/кв. фут)

                           0,74

                           0,98

                           0,91

                           0,98

         5.   Заключение относно състоянието на промишлеността на Съюза

               (59)

               В Съюза са останали само трима производители (всеки от тях — МСП). Всички останали производители на замшеви кожи — гюдерии са декларирали, че са закрили производствата си след 2006 г., когато бяха наложени първоначалните мерки. Това може да се разглежда като резултат от засиления натиск от китайския дъмпингов внос, упражняван върху пазара на Съюза, дори и в условия на нарастващо потребление.

               (60)

               Анализът на вредата показва, че състоянието на промишлеността на Съюза се влошава през разглеждания период. По-специално производството се свива с около 12 % и въпреки че продажбите леко са нараснали, това нарастване е по-слабо от нарастването на потреблението и следователно пазарният дял на производителите от Съюза се е свил с 3 процентни пункта.

               (61)

               Същевременно анализът на микроикономическите показатели показва, че рентабилността, възвръщаемостта от инвестиции и паричният поток на промишлеността на Съюза се задържат на отрицателни равнища през целия разглеждан период и се влошават допълнително към РПП.

               (62)

               Анализиран е вносът от Индия, Турция, Нова Зеландия и останалия свят. По отношение на всеки от тези потоци на вноса поотделно, както и разгледани заедно, се смята, че те не биха прекъснали причинно-следствената връзка между дъмпинговия внос и вредата в случай на вероятно увеличение на дъмпинговия китайски внос и допълнително влошаване на състоянието на промишлеността на Съюза в резултат от него, ако мерките бъдат отменени.

               (63)

               С оглед на гореизложеното се достига до заключението, че промишлеността на Съюза е продължила да понася съществена вреда по смисъла на член 3, параграф 5 от основния регламент и че положението ѝ е много нестабилно и уязвимо и е далеч от състоянието, което би могло да се очаква, ако се бе възстановила от установената в рамките на първоначалното разследване вреда.

               (64)

               Също така се достига до заключението, че нанесената вреда на състоянието на промишлеността на Съюза е предизвикана предимно от продължителното съществуване (дори и в малки количества) на дъмпингов евтин внос от КНР.

         Д.   ВЕРОЯТНОСТ ОТ ПРОДЪЛЖАВАНЕ НА ВРЕДАТА

   1.   Въздействие на прогнозния обем на вноса и влияние върху цените, в случай че мерките бъдат отменени

               (65)

               Въпреки че обемите на вноса от КНР намаляват значително след налагането на мерките през 2006 г., се смята, че в КНР съществува значителен производствен капацитет (вж. съображение 22). Този свободен капацитет лесно може да бъде пренасочен към пазара на Съюза, ако мерките бъдат отменени.

               (66)

               Смята се, че ако мерките бъдат отменени, по всяка вероятност китайските производители износители ще се стремят да възстановят изгубени пазарни дялове в Съюза. В този смисъл значителното подбиване на цените, установено в разследването, показва, че пазарът на Съюза е много привлекателен за китайския внос заради равнището на цените (вж. съображение 22).

         2.   Заключение относно продължаване на вредата

               (67)

               Въз основа на това се достига до заключението, че отмяната на мерките срещу КНР по всяка вероятност би довела до продължаване на вредата за промишлеността на Съюза.

         Е.   ИНТЕРЕС НА СЪЮЗА

   1.   Въведение

               (68)

               В съответствие с член 21 от основния регламент бе проучен въпросът дали запазването на съществуващите антидъмпингови мерки не би било в противоречие с интереса на Съюза като цяло. Интересът на Съюза беше определен въз основа на оценка на различните намесени интереси, т.е., от една страна, тези на промишлеността от Съюза, и от друга страна, тези на вносителите и ползвателите.

               (69)

               Следва да се припомни, че при първоначалното разследване бе преценено, че приемането на мерки не противоречи на интереса на Съюза. Освен това фактът, че настоящото разследване представлява преразглеждане, което съответно анализира положение, при което вече са били въведени антидъмпингови мерки, позволява да се оцени всяко неоправдано негативно въздействие на настоящите антидъмпингови мерки върху разглежданите страни.

               (70)

               Въз основа на гореизложеното бе проучено дали въпреки заключенията за вероятното продължаване на причиняващия вреда дъмпинг съществуват необорими доводи, които да доведат до заключението, че в този конкретен случай запазването на мерките не би било в интерес на Съюза.

         2.   Интерес на промишлеността на Съюза

               (71)

               Промишлеността на Съюза, представлявана от МСП, системно губи пазарен дял и понася съществена вреда по време на разглеждания период. Ако мерките бъдат отменени, по всяка вероятност промишлеността на Съюза ще се окаже в още по-тежка ситуация.

         3.   Интерес на вносителите

               (72)

               Има двама несвързани вносители, които оказват съдействие в разследването. Дейността, свързана със замшевите кожи — гюдерии, представлява ограничена част от съответните им обороти. Не съществуват индикации, че продължаването на мерките би имало значителен ефект върху тяхната дейност.

         4.   Интерес на ползвателите и потребителите

               (73)

               Никакви сдружения на ползватели или потребители не се обявиха в рамките на крайните срокове, посочени в известието за започване, също както при първоначалното разследване. Като се вземе предвид, че при първоначалното разследване бе сметнато, че въпросните мерки не биха засегнали неоправдано интереса на тези страни и като се има предвид тяхното продължително неоказване на съдействие, може да се достигне до заключението, че интересът им няма да бъде накърнен от запазването на мерките. Всъщност съществуването на значителен внос от други източници, при това на конкурентни цени, ще гарантира, че ползвателите и потребителите ще продължат да разполагат с широк избор от различни доставчици на въпросния продукт, при това на разумни цени.

         5.   Заключение

               (74)

               Като се вземат предвид всички горепосочени фактори, се стига до заключението, че не съществуват убедителни доводи срещу запазването на съществуващите към момента антидъмпингови мерки.

         Ж.   АНТИДЪМПИНГОВИ МЕРКИ

               (75)

               Всички страни бяха информирани за основните факти и съображения, на които се основаваше намерението да се препоръча запазването на съществуващите мерки. На страните също така бе даден срок да представят коментари след разгласяването на информацията. Изявленията и коментарите бяха надлежно взети предвид, когато това бе обосновано.

               (76)

               От гореизложеното следва, че, както се предвижда в член 11, параграф 2 от основния регламент, антидъмпинговите мерки, приложими към вноса на замшеви кожи — гюдерии с произход от КНР, следва да бъдат запазени. Припомня се, че тези мерки представляват адвалорни мита със ставка от 58,9 %,

         ПРИЕ НАСТОЯЩИЯ РЕГЛАМЕНТ:
   Член 1
   1.   Налага се окончателно антидъмпингово мито върху вноса на замшеви кожи — гюдерии и комбинирано маслено-формалиново дъбени замшеви кожи — гюдерии, независимо дали са нарязани във форма, включително „crust“ замшеви кожи — гюдерии и комбинирано „crust“ маслено-формалиново дъбени замшеви кожи — гюдерии, понастоящем класирани в кодове по КН 4114 10 10 и 4114 10 90, с произход от Китайската народна република.
   2.   Ставката на окончателното антидъмпингово мито, приложимо към нетната цена франко границата на Съюза преди обмитяване на продуктите, описани в параграф 1, е 58,9 %.
   3.   Прилагат се действащите разпоредби относно митата, освен ако не е посочено друго.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 3 декември 2012 година.

            За Съвета

            Председател

         N. SYLIKIOTIS

      (1)  ОВ L 343, 22.12.2009 г., стр. 51.

      (2)  ОВ L 251, 14.9.2006 г., стр. 1.

      (3)  ОВ C 19, 20.1.2011 г., стр. 9.

      (4)  ОВ C 270, 13.9.2011 г., стр. 6.

      (5)  Данни от Евростат и от отговорите във въпросниците.

      (6)  Данни от Евростат.

      (7)  Данни от Евростат.

      (8)  Данни от отговорите във въпросника.

      (9)  Данни от отговорите във въпросника.

      (10)  Данни от отговорите във въпросника.

      (11)  Данни от Евростат и от отговорите във въпросника.

      (12)  Данни от отговорите във въпросника.

      (13)  Данни от отговорите във въпросника.

      (14)  Данни от отговорите във въпросника.

      (15)  Данни от отговорите във въпросника.

      (16)  Данни от отговорите във въпросника.

      (17)  Данни от отговорите във въпросника.

      (18)  Данни от отговорите във въпросника.

      (19)  Данни от отговорите във въпросника.

      (20)  Данни от Евростат и от отговорите във въпросника.

      (21)  Данни от Евростат и от отговорите във въпросника.

      (22)  Данни от Евростат и от отговорите във въпросника.

      (23)  Данни от Евростат и от отговорите във въпросника.

      (24)  Данни от Евростат и от отговорите във въпросника.


title: Регламент за изпълнение (ЕС) № 506/2012 на Комисията от 14 юни 2012 година за вписване на название в регистъра на защитените наименования за произход и защитените географски указания (Kraški pršut (ЗГУ)

text:
               15.6.2012

               BG

               Официален вестник на Европейския съюз

               L 154/20

         РЕГЛАМЕНТ ЗА ИЗПЪЛНЕНИЕ (ЕС) № 506/2012 НА КОМИСИЯТА
   от 14 юни 2012 година
   за вписване на название в регистъра на защитените наименования за произход и защитените географски указания (Kraški pršut (ЗГУ)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 4, първа алинея от него,
   като има предвид, че:

               (1)

               В съответствие с член 6, параграф 2, първа алинея и по силата на член 17, параграф 2 от Регламент (ЕО) № 510/2006 заявката за регистрация на названието „Kraški pršut“, подадена от Словения, бе публикувана в Официален вестник на Европейския съюз
                   (2).

               (2)

               На 29 март 2010 г. Комисията получи мотивирано възражение от Италия по член 7 от Регламент (ЕО) № 510/2006, обосновано с член 7, параграф 3, букви а) и в) от Регламент (ЕО) № 510/2006. С писмо от 14 юни 2010 г. Комисията покани заинтересованите страни да проведат необходимите консултации.

               (3)

               В срок от шест месеца бе постигнато споразумение между Словения и Италия, за което Комисията бе уведомена на 9 ноември 2010 г. и което включваше изменения на първоначалната спецификация, по-специално заличаване на името на село Štanjel.

               (4)

               Това заличаване засяга определения географски район и затова не може да се счита за минимално.

               (5)

               В съответствие с член 7, параграф 5, втора алинея от Регламент (ЕО) № 510/2006 Комисията следва да повтори проучването, предвидено в член 6, параграф 1 от същия регламент.

               (6)

               В тази връзка заявката за регистрация на названието „Kraški pršut“, изменена в резултат на постигнатото споразумение между Словения и Италия, бе публикувана повторно в Официален вестник на Европейския съюз
                   (3).

               (7)

               Тъй като Комисията не е получила никакви възражения съгласно член 7 от Регламент (ЕО) № 510/2006, названието следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юни 2012 година.

            За Комисията

            Председател

         José Manuel BARROSO

      (1)  ОВ L 93, 31.3.2006 г., стр. 12.

      (2)  ОВ C 235, 30.9.2009 г., стр. 32.

      (3)  ОВ C 284, 28.9.2011 г., стр. 25.

      ПРИЛОЖЕНИЕ
      Предназначени за консумация от човека земеделски продукти, посочени в приложение I към Договора:

         Клас 1.2.   Месни продукти (варени, осолени, пушени и др.)

      СЛОВЕНИЯ
      Kraški pršut (ЗГУ)